Kaare Dybvad Bek (S), 2023-05-30:
Tak for det, hr. formand.
Vi har jo et beslutningsforslag her i dag, der foreslår at pålægge regeringen at udvise den nigerianske pirat, der har deltaget i væbnede kamphandlinger mod danske styrker, straks.
Regeringen pålægges endvidere at indlede forhandlinger om opsigelser af de internationale forpligtelser, som den nigerianske pirat blev fragtet til Danmark i medfør af, eller som måtte være til hinder for hans omgående udvisning af Danmark.
Jeg vil først, indledende, slå fast, at jeg og regeringen er enige i, at udlændinge, der begår kriminalitet, ikke er velkomne i Danmark, og jeg vil gerne understrege, at regeringen ønsker at føre en stram, ansvarlig og konsekvent udlændingepolitik inden for rammen af vores internationale forpligtelser.
Regeringen har ingen interesse i, at formodede pirater eller andre formodede kriminelle uden tilknytning til Danmark kommer her til landet, men som vi har set, kan det ikke udelukkes, at der konkret kan forekomme situationer, hvor det ikke kan undgås, at formodede kriminelle kommer til Danmark og vælger at søge asyl.
Selv om jeg ikke kan komme ind på forholdene i den konkrete sag, ved vi alle sammen fra pressen, at den pågældende nigerianer blev bragt til Danmark, da der bl.a. ikke var udsigt til, at han inden for rammerne af Danmarks internationale forpligtelser kunne løslades i nærområdet, ligesom vi ved, at han nu har søgt om asyl.
Det er afgørende for regeringen, at vi overholder Danmarks internationale forpligtelser – det gælder både ude i verden og herhjemme – og en udlænding, der opholder sig i Danmark, har ret til at søge om asyl.
Mens en asylsag verserer, har udlændinge ret til processuelt ophold, det vil sige, at udlændinge har ret til at opholde sig i landet, mens sagen behandles.
Det er nu op til de uafhængige udlændingemyndigheder at vurdere, hvorvidt betingelserne for at blive meddelt beskyttelse i Danmark er opfyldt.
Ingen skal udsendes til et land, hvor den pågældende risikerer at blive udsat for forfølgelse eller overgreb, heller ikke selv om man er pirat eller har været i konfrontation med danske soldater.
Såfremt udlændingemyndighederne vurderer, at betingelserne for at blive meddelt beskyttelse i Danmark ikke er opfyldt, vil arbejdet med at udsende den pågældende selvfølgelig blive prioriteret.
Som minister kan eller vil jeg ikke blande mig i myndighedernes uafhængige sagsbehandling.
For så vidt angår forslaget om udtrædelse af de internationale forpligtelser, som piraten blev fragtet til Danmark i medfør af, eller som måtte være til hinder for hans omgående udvisning af Danmark, er det vigtigt at slå fast, at regeringen ønsker, at flest mulige kriminelle udlændinge udvises inden for rammerne af konventionerne, ligesom det fremgår af regeringsgrundlaget.
Det, der jo samtidig er regeringens politik, er, at vi skal styrke Danmarks muligheder for at fremme international lov og ret, og at vi skal stå vagt om menneskerettighederne.
Konventionerne er det bedste grundlag for at skabe en bedre verdensorden, og det har vi som lille land en selvstændig interesse i; vi vil gerne have, at det regelbaserede internationale samfund fungerer, og Danmark arbejder for at styrke det og også for at fastholde vores medlemskab af konventionerne.
Når det er sagt, er regeringen enig i, at der er dele af konventionerne og fortolkningerne af dem, som er uhensigtsmæssige – det er f.eks. i forhold til begrænsede muligheder for at udvise kriminelle udlændinge – og vi er klar til også at udfordre og afsøge de rammer, som konventionerne sætter op, således at deres negative bivirkninger minimeres.
Vi vil naturligvis gøre, hvad vi kan, for at der ikke opstår situationer, hvor kriminelle udlændinge kommer til Danmark og vælger at søge om asyl.
Jeg ser frem til den videre behandling af forslaget her, og jeg står til rådighed i forhold til spørgsmål, der måtte opstå.